b'\n_START_ARTICLE_\nEgiptas (Romos provincija)\n_START_SECTION_\nPrie\xc5\xa1istor\xc4\x97\n_START_PARAGRAPH_\nEgiptas tapo Romos provincija po faraon\xc4\x97s Kleopatros ir Marko Antonijaus mirties. Ptolem\xc4\x97j\xc5\xb3 valdov\xc4\x97 Kleopatra prad\xc4\x97jo kariauti su savo broliais Ptolem\xc4\x97ju XIII ir Ptolem\xc4\x97ju XIV, u\xc5\xbe kuri\xc5\xb3 buvo i\xc5\xa1tek\xc4\x97jusi pagal egiptie\xc4\x8di\xc5\xb3 papro\xc4\x8dius. Galiausiai ji tapo vienvald\xc4\x97 valdov\xc4\x97. Sutvirtinti savo vald\xc5\xbei\xc4\x85 jai pad\xc4\x97jo meil\xc4\x97s romanas su Gajumi Julijumi Cezariu._NEWLINE_Kleopatros ir jos meilu\xc5\xbeio Gajaus Julijaus Cezario nurodymu 47 m. pr. m. e. buvo padegta garsioji Aleksandrijos biblioteka. Po Cezario nu\xc5\xbeudymo 44 m. pr. m. e. Kleopatra sudar\xc4\x97 s\xc4\x85jung\xc4\x85 su Marku Antonijumi prie\xc5\xa1 Gaj\xc5\xb3 Julij\xc5\xb3 Cezar\xc4\xaf Oktavian\xc4\x85. Pralaim\xc4\x97j\xc4\x99s Akcijaus m\xc5\xab\xc5\xa1\xc4\xaf Antonijus nusi\xc5\xbeud\xc4\x97. Kleopatra, pasekusi jo pavyzd\xc5\xbeiu, taip pat nusi\xc5\xbeud\xc4\x97 30 m. pr. m. e. Tais pa\xc4\x8diais metais buvo nu\xc5\xbeudytas Egipto sosto paveld\xc4\x97tojas Cezarionas, Kleopatros ir Gajaus Julijaus Cezario 17-metis s\xc5\xabnus. Taip Egiptas atsid\xc5\xabr\xc4\x97 Romos vald\xc5\xbeioje. Rom\xc4\x97nai vald\xc4\x97 Egipt\xc4\x85 apie 600 met\xc5\xb3.\n_START_SECTION_\nKrik\xc5\xa1\xc4\x8dionyb\xc4\x97s \xc4\xaftaka\n_START_PARAGRAPH_\nKylant krik\xc5\xa1\xc4\x8dioni\xc5\xb3 ba\xc5\xbeny\xc4\x8dios \xc4\xaftakai Egipte, jai vadovaujantis Aleksandrijos vyskupas savo vald\xc5\xbea \xc4\x97m\xc4\x97 konkuruoti su gubernatoriaus autoritetu. IV a. jis buvo vadinamas popie\xc5\xbeiumi arba Aleksandrijos arkivyskupu. Prie\xc5\xa1ingai nuo pasaulietin\xc4\x97s administracijos, ba\xc5\xbeny\xc4\x8dios at\xc5\xbevilgiu Egiptas i\xc5\xa1liko vieningas. I Nik\xc4\x97jos susirinkimas (pirmasis Visuotinis Ba\xc5\xbeny\xc4\x8dios susirinkimas) 325\xc2\xa0m. apibr\xc4\x97\xc5\xbe\xc4\x97 arkivyskupo jurisdikcij\xc4\x85 taip pat Libijoje ir Pentapolyje, o tai neatitiko bendro imperinio principo dubliuoti ba\xc5\xbenytiniame valdyme pasaulietin\xc4\xaf._NEWLINE_Bandydami \xc4\xaf Aleksandrij\xc4\x85 paskirti arijon\xc5\xb3 vyskup\xc4\x85, imperatoriai Konstancijus II ir Valentas II kelet\xc4\x85 kart\xc5\xb3 i\xc5\xa1var\xc4\x97 i\xc5\xa1 miesto Afanasij\xc5\xb3 Did\xc4\xafj\xc4\xaf, vien\xc4\x85 graik\xc5\xb3 ba\xc5\xbeny\xc4\x8dios t\xc4\x97v\xc5\xb3. Arijonizmo palaikymas baig\xc4\x97si 379\xc2\xa0m. \xc4\xaf vald\xc5\xbei\xc4\x85 stojus Teodosijui, nusta\xc4\x8diusiam savo kodekse vienod\xc4\x85 status\xc4\x85 patriarchui Petrui II ir popie\xc5\xbeiui Damasui I.\n_START_SECTION_\nV\xc4\x97lyvasis rom\xc4\x97n\xc5\xb3 Egiptas (IV\xe2\x80\x93VI a.)\n_START_PARAGRAPH_\nIV a. padalijus imperij\xc4\x85, Egiptas priklaus\xc4\x97 Ryt\xc5\xb3 Romos imperijai su sostine Konstantinopolyje. Lotyn\xc5\xb3 \xc4\xaftaka menko, o graik\xc5\xb3 kalba tebedominavo valstyb\xc4\x97je ir moksle. Bizantija tapo krik\xc5\xa1\xc4\x8dioni\xc5\xa1ka valstybe, kurios kult\xc5\xabra smarkiai nutolo nuo pagoni\xc5\xa1kos praeities. V a. \xc5\xbelungant Vakar\xc5\xb3 Romai faraoni\xc5\xa1kos tradicijos Egipte nyko, \xc5\xbeyniai apleido \xc5\xa1ventoves, kurios virto ba\xc5\xbeny\xc4\x8diomis ar buvo paliktos dykumose, hieroglif\xc5\xb3 ra\xc5\xa1tas tapo nesuprantamas. Ryt\xc5\xb3 imperija \xc4\x97m\xc4\x97 orientuotis \xc4\xaf Rytus, i\xc5\xa1stumdama graik\xc5\xb3 valdymo sistem\xc4\x85. Aleksandrija prie patriarcho Kirilo buvo antrasis miestas, religinis kontroversij\xc5\xb3 ir prievartos \xc5\xbeyd\xc5\xb3 at\xc5\xbevilgiu centras. Ta\xc4\x8diau Egiptas i\xc5\xa1liko svarbiu ekonominiu centru ne tik Bizantijos imperijoje, bet ir Vidur\xc5\xbeemio j\xc5\xabros regione. Valdant Justinianui I (527\xe2\x80\x93565\xc2\xa0m.) buvo siekiama atkurti buvusi\xc4\x85 imperij\xc4\x85, sp\xc4\x97ta i\xc5\xa1 barbar\xc5\xb3 atsikovoti dal\xc4\xaf Italijos, Romos miest\xc4\x85, ta\xc4\x8diau tr\xc5\xabko saugumo imperijos rytiniam sparnui, jos \xe2\x80\x9earuodui\xe2\x80\x9c.\n_START_SECTION_\nEgipto u\xc5\xbekariavimas\n_START_PARAGRAPH_\n619\xe2\x80\x93629 Egipt\xc4\x85 vald\xc4\x97 Sasanid\xc5\xb3 imperija, kurios valdovas \xc5\xa0arbarazas buvo sudar\xc4\x99s s\xc4\x85jung\xc4\x85 su Bizantijos imperatoriumi Herakl\xc4\x97ju._NEWLINE_639\xe2\x80\x93646\xc2\xa0m. Egiptas buvo u\xc5\xbekariautas kalifo Umaro ibn al-Chatabo pasi\xc5\xb3stos kariuomen\xc4\x97s.'